**Meşterul Manole**

*Ion Taloş*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cei nouă zidari,

Nouă meşteri mari

Ei se socotea,

Ca ei să mi-ş facă

Zid de mănăstire

Să nu fie-n lume.

Zâua zâduia,

Noaptea se surpa.

Ei se socotea,

Jurământ punea

Ca ei să nu spuie

La neveste-acasă

Şi care va merge

Meşterul Manole

Luni de dimineaţă

Cu prânzu-nainte…

În zâd s-o zâduiască.

Opt necredincioşi…

Credinţ-o călcatu,

Credinţă n-avea

Şi ei le spunea,

Ele nu venea.

Manole, Manole,

Meşteru Manole,

El credinţa-şi ţine

Că el că nu-i spune

La nevast-acasă.

Luni de dimineaţă

Ea mi se scula,

Pruncu şi-l scălda,

Prânzu şi-l făcea,

La bărbat pleca.

El când o vedea,

Din gură grăia:

De-ar da Dumnezeu

Rugu să-i răsaie,

Pe ea să mi-o-ncurce,

Mâncarea s-o verse,

Doar vremea va trece.

Rugu-i răsărea,

Ea mi-l d-ocolea,

Măi tare venea.

El când mi-o vedea,

Cu mâna-i făcea

‘Ndărăpt să se-ntoarcă.

Ea, când îl vedea

Măi tare venea,

La el ajungea,

Mâncarea punea.

Zâdarii mi-o lua

Şi-n zâd mi-o punea.

Nimic nu-i vorghea,

Num-o zâduia,

Zâd pân-la genunchi.

Ea din grai grăia:

– Voi nouă zidari,

Nouă meşteri mari,

Doar voi nu glumiţi

De mă zâduiţi

Zâd pân-la genunchi?

Nimic nu-i zicea,

Num-o zâduia,

Zâd până la brâu,

Ea iar din grai grăia:

Manole, Manole,

Meştere Manole,

Dar voi nu glumiţi

De mă zâduiţi

Zâd până la brâu,

Că zâdu mă strânge,

Ţâţişoara-m’ curge

Şi copilu-m’ plânge.

Nimic nu-i zicea,

Num-o zâduia

Zâd până la ţâţe.

Ea iar din grai grăia:

– Manole, Manole,

Meştere Manole,

Ţie nu ţi-i milă

De a ta soţie?

Că zâdu mă strânge,

Ţâţişoara-m’ curge

Şi copilu-m’ plânge.

Nimic nu-i zicea

Num-o zâduia

Zâd până la gâtu.

Ea iar din grai grăia:

– Manole, Manole,

Meştere Manole,

Ţie nu ţi-i milă

De a ta soţie?

Văd că nu glumiţi

De mă zâduiţi.

Zâd până la gâtu,

Că zâdu mă strânge,

Ţâţişoara-m’ curge

Şi pruncuşoru-m’ plânge.

Da’voi să-mi lăsaţi

Loc leagănului

La căpu zâdului,

Vântu când o bate

Ni l-o legăna

Şi când îmi va ninge

Pruncu mi l-o unge

Şi când o ploua

Pruncu-l va scălda.

Lui cu mama lui,

Lui cu mama lui!